N4 by Mbombela versper weens onlusteDie N4 rondom Mbombela was Woensdagoggend vir verkeer gesluit (Foto: Paramedics, SAPS and Firefighters South Africa, Facebok) Die N4-snelweg by Mbombela, Mpumalanga, is sedert Woensdagoggend vir verkeer gesluit weens onluste in die gebied. ’n Groep ontevrede inwoners het sedert Woensdag vroegoggend die strate ingevaar om te betoog oor brandstofprysstygings. Volgens Solange Nicholson, woordvoerder van die N4-tolkonsessie, was die snelweg by die Karino-kruising, Montrose-pas, Waterval Boven-tonnel en Machado-tolhek Woensdagoggend vir verkeer gesluit. Inwoners kon weens dié padversperrings nie op die N4-snelweg in of uit Mbombela beweeg nie. Daar is ook ’n waarskuwing aan inwoners uitgereik om die middedorp weens die onluste te vermy. Intussen is die pad by die Montrose-pas en Machado-tolhek vir verkeer heropen terwyl die Karino-kruising en Waterval Boven-tonnel steeds gesluit is. Die betogers het teen Woensdagmiddag oënskynlik in die rigting van eMalahleni begin beweeg. Volgens Nicholson het die konsessie net voor 15:00 inligting ontvang dat die betogers steenkool op die pad by eMalahleni gooi. “Dit kan verdere verkeersprobleme veroorsaak,” sê sy. Nicholson raai padverbruikers aan om die N4 te vermy. Brig. Selvy Mohlala, polisiewoordvoerder, het nie op Maroela Media se navraag reageer nie.